钦定古今图书集成/明伦汇编/官常典/第397卷 > 叶绅
## 钦定古今图书集成/明伦汇编/官常典/第397卷 > 叶绅

按《明外史》本传：“绅字廷缙，吴江人，成化末进士。除户
科给事中，改吏科，历礼科左给事中。弘治十年，太子
年十七，犹未出阁，绅请择讲官谕教。寻以修省，陈八
事，言经筵稀御，日讲久停，画工、琴士承恩便殿，教坊
杂剧呈技御前，此圣学所以少怠也。视朝过晏，听断
渐稽，鳌山至达旦以观，曲宴，或竟日始罢，此圣政所
以少倦也。中官李广以千户王英选用乳保，为乞指
挥，以仆隶周玉、李恕奔走微劳，为求官秩。名器猥滥，
至此而极。行伍空于逃亡，强壮困于私役。万春诸宫
及公私邸第，兴建不已，致兵力凋敝，威武不扬。民间
垦田，为奸人投献，利归私家，怨积君父。皆宜严禁痛
绝，使圣政一新。”又劾尚书徐琼、童轩、侯瓒，侍郎郑纪、
王宗彝，巡抚都御史刘𤩽、张诰、张岫等二十人，乞赐
罢斥，而末言“去大奸则专劾李广八大罪：诳陛下以烧炼而进不经之药，罪一；为太子立寄坛，而兴煖疏
之说，罪二；拨置皇亲，希求恩宠，罪三；盗引《玉泉》，经绕
私第，罪四；首开幸门，大肆奸贪，罪五”；太常崔志端、真
人王应“辈称广为教主真人。广即代求善官，乞赐
玉带，罪六。假果户为名，侵夺畿民土地，几至激变，罪
七。四方输纳上贡，威取势逼，致民破产，罪八。内而皇
亲驸马事之如父。外而总兵镇守称之为公。陛下奈
何养此大奸于肘腋，而不思驱斥哉？”御史张缙等亦
以为言。帝曰：“姑置之。”逾数月，广竟得罪，饮鸩死。绅又
极陈大臣恩荫葬祭之滥。下所司议，颇有减损。擢尚
宝少卿，卒。